डूबे जहाज के अधिकारियों को जमानत मिली  
मुम्बई तट पर डूबे जहाज एमटी राक के कप्तान और मुख्य इंजीनियर को गिरफ्तारी के कुछ ही समय बाद शनिवार को जमानत पर रिहा कर दिया गया।
मुम्बई तट पर डूबे जहाज एमटी राक के कप्तान और मुख्य इंजीनियर को गिरफ्तारी के कुछ ही समय बाद शनिवार को जमानत पर रिहा कर दिया गया।   मामले की जांच कर रहे येलोगेट थाने के जांच अधिकारी भारत भोयते ने बताया कि जहाज के कप्तान जार्डन निवासी अकरन यूनुस (36) और मुख्य इंजीनियर रोमानिया के इयोनाशो इआन (54) को भारतीय दंड संहिता की धारा 336 के तहत दूसरों के जीवन को खतरे में डालने के अपराध में शनिवार को गिरफ्तार किया गया था।  बल्लार इस्टेट न्यायालय के मजिस्ट्रेट एसआर पडवाल ने बाद में दोनों को 25,000-25,000 रुपये की जमानत पर रिहा कर दिया।  भोयते ने बताया कि कप्तान और मुख्य इंजीनियर की लापरवाही के कारण जहाज डूबा जिसकी वजह से प्रदूषण का खतरा बढ़ा गया है।  अधिकारी ने बताया कि पुलिस ने दोनों से शुक्रवार को पूछताछ करने के बाद प्रथम सूचना रपट दर्ज की थी।   जहाज पर 60,000 टन कोयला और 340 टन डीजल लदा था। इसके डूबने से पर्यावरण को बड़े पैमाने पर नुकसान पहुंचने की आशंका है।  मुम्बई पहुंचने से पहले ही पनामा का यह जहाज गुरुवार को अरब सागर में डूब गया था। बाद में इसके तीस सदस्यीय चालक दल को भारतीय नौसेना और भारतीय तटरक्षक दल ने बचा लिया था।  यह जहाज इंडोनेशिया के लुबुक-टुटुंग से गुजरात के दाहेज बंदरगाह के लिए कोयला लादकर आ रहा था। यह अदानी समूह से सम्बंधित था।